Imtella' Jannar 8, 2021 - Aġġornata 8 Ta' Jannar, 2021 8:33pm L-industrija tal-avjazzjoni hi fost l-aktar li ntlaqtet ħażin mill-pandemija u r-restrizzjonijiet li ddaħħlu fuq l-ivjaġġar bl-ajru. Fl-aħħar snin Malta żviluppatat niċċa ekonomika għall-manutenzjoni tal-ajruplani u waħda mill-kumpaniji ewlenin f'dan is-settur, Lufthansa Technik Malta, qalet li f'dan iż-żmien ta' sfida, laqgħet l-iskema tas-suppliment tal-pagi mogħtija mill-Gvern. Lufthansa Technik Malta timpjega madwar 550 ħaddiem u kienet waħda mill-kumpaniji li bbenefikaw mill-iskema tas-suppliment tal-pagi u li se tkompli tibbenefika mill-iskema riveduta. Il-Kap Eżekuttiv ta' Lufthansa Technik Malta, John Mahon qal li l-impatt tal-COVID kien kbir ħafna, iżda daqstant ieħor l-għajnuna li l-kumpanija kisbet mill-Gvern. Waqt żjara fil-faċilitajiet ta' din il-kumpanija li tiffoka fuq il-manutenzjoni, it-tiswija u t-tibdil tal-ajruplani, il-Ministru għall-Enerġija u l-Intrapriża, Miriam Dalli, qalet li l-Gvern jinsab determinat li jkomplu jgħin lin-negozji f'dan il-perjodu tal-pandemija. "Irridu nagħmlu dan bl-iskemi li jistgħu jgħinu l-industrija tal-avjazzjoni b'mod speċjali wage supplement li dan il-Gvern huwa kommess li jkompli jwassal lil dawk li l-aktar għandhom bżonn inkluż l-industrija tal-avjazzjoni." Is-sena li għaddiet eżatt qabel faqqgħet il-pandemija, Lutfhansa Technik Malta kienet kisbet iċ-ċertifikazzjoni biex tibda tagħmel xogħol ta' manutenzjoni fuq l-akbar ajruplani tal-Airbus, A350.